«Спартак-Налшыкыр» къокIуэтэх
«Шинник» (Ярославль) — «Спартак-Налшык» (Налшык) — 0:0. Ярославль. «Шинник» стадион. Бадзэуэгъуэм и 27-м. ЦIыху 1500-рэ еплъащ.
Судьяхэр: Анопэ (Благовещенск), Гаврилин (Вла-димир), Шаламберидзе (Мэзкуу).
«Шинник»: Яшин, Цховребов, Евсеев, Ятченкэ, Чистяков (Гоцук, 53), Царикаев, Земсков, Султонов (Лаук, 74), Дзахов (Нетфуллин, 55), Сиротов (Ослоновский, 60), Низамутдинов.
«Спартак-Налшык»: Антипов, Мурачёв, Мэкъуауэ (Семёнов, 46), Соблыр, Дашаев, Дроздов, Мухьэммэд (Каркаев, 70), Ахриев (Крамаренкэ, 67), Войнов (Тебэрды, 83), Бажэ, Гугуев.
Дагъуэ къыхуащIащ Мэкъуауэмрэ Соблырымрэ.
«Спартак-Налшыкым» и футболистхэр блыщхьэм Ярославль къалэм ежьащ, щэбэт кIуам зэхэта иужьрей джэгугъуэм къыщIагъуа дакъикъэхэр щиух дыдэм Саратов и «Сокол»-м текIуэныгъэр зэраIэщIихам зэригъэгубжьар ятемыужауэ. Бэрэжьейм ахэр IущIэн хуейт Урысей Федерацэм футболымкIэ и япэ дивизионым иджыблагъэ щыщIэзыдза зэхьэзэхуэм и пэщIэдзэ джэгугъуищри зыфIахьэхуа щIыпIэ «Шин-ник»-м.
ТекIуэныгъэм хуабжьу хуэпабгъэ налшыкдэсхэм жыджэру ирагъэжьащ. Ар- щхьэкIэ хэгъэрейхэри икIуэт хъунутэкъым — аргуэру къыхагъэщIамэ, ахэр кIуэцIрыхупэнут. Апхуэдэ зэпэщIэтыныгъэм зэIущIэр удэзыхьэх ищIащ.
Дакъикъэ ебгъуанэр екIуэкIыу арат налшыкдэсхэм я гъуащхьауэ Гугуев Магомед бжыгъэр къызэIуихыну Iэмал гъуэзэджэ къыщыхукъуэкIам. Ди жагъуэ зэрыхъунщи, ар зэуа топыр зы мащIэкIэ гъуэм хуэзакъым.
«Шинник»-м абы хуэфэщэн жэуап къритыжащ. Ярославльдэсхэм я гъуащхьэхъумэ Чистяковыр ди гъуэм пэмыжыжьэу къыщыхутэщ, лъэщу къеуэри, гъуащхьэм тригъэхуащ. Къэлъеижа топым ар япэу нэсри, кIэлъеуэжащ. Аргуэрыр гъуэм и пкъом къигъэлъеижащ. Къэхъуам игъэгужьея «Спартак-Налшыкым» и гъуащхьэхъумэхэр абы иужькIэ нэхъ сакъыу джэгуащ икIи апхуэдэ гузэвэгъуэ ди гъуащхьэтетыр афIэкIа хагъэхуэжакъым.
ЗэIущIэм и етIуанэ Iыхьэм лъэныкъуитIри бэлэрыгъакъым. Аргуэру къыхагъащIэ нэхърэ, зы очко нэхъ мыхъуми зыIэрагъэхьэмэ, абыхэм нэхъ къащтащ. Апхуэдэу щыт пэтми, джэгум и кIэухым «Спартак-Налшыкым» зэуэзэпсу зыкъызэкъуихащ. ЯпэщIыкIэ Дашаевым зы мащIэкIэ гъуэм хуигъэзэфакъым, къыкIэлъыкIуэу Гугуевыр зэуа топыр штангэм техуащ.
ТекIуэныгъэм пэгъунэгъу дыдэ хъуами, ди щIалэхэм ар Ярославль къалэм щызыIэрагъэхьэфакъым. Хэт ищIэн, хуеяуэ къыщIэкIынщ къыдэщIхэм я нэкIэ ялъагъуу Налшык ар къыщахьыну?! Сыти жыIи, махуищ дэкIмэ абыхэм «Тюмень»-р кърагъэблэгъэн хуейт.
«Спартак-Налшык» (Налшык) — «Тюмень» (Тюмень) — 1:1 (0:0). Налшык. «Спартак» стадион. Бадзэуэгъуэм и 31-м. ЦIыху 1200-рэ еплъащ.
Судьяхэр: Апонасенкэ, Ерёмин, Приходькэ (псори Мэзкуу щыщщ).
«Спартак-Налшык»: Антипов, Соблыр, Мурачёв, Дашаев, Семёнов (Тебэрды, 72), Дроздов, Мухьэммэд (Балъкъэр, 46; Мэкъуауэ, 68), Каркаев, Ахриев (Крамаренкэ, 78), Бажэ, Гугуев.
«Тюмень»: Смирнов, Шабаев, Таказов (Ахмедов, 83), Шакурэ (Шляпкин, 80), Чудин (Пустозёров, 80), Локтионов, Рябокобыленкэ, Кленкин (Гузь, 90+2), Лешонок, Мамты, Чуканов.
Топхэр дагъэкIащ: Лешонок, 62 (0:1). Гугуевым, 65 (1:1).
Дагъуэ къыхуащIащ Каркаевым, Локтионовым, Таказовым.
Джэгум къыхахуащ Мэкъуауэр.
Ди жагъуэ зэрыхъунщи, япэ дивизионым мы мазэм щрагъэкIуэкIа етхуанэ джэгугъуэми зы текIуэны-гъи къащыхуэмыхьауэ иухащ вэсэмахуэ «Спартак-Налшыкыр» зыхэта зэIущIэр. Ди къалащхьэм къеблэгъа «Тюмень»-м налшыкдэсхэм Iэмал яритакъым очкоищ зыIэрагъэхьэу турнир таблицэм къыщыдэкIуэтеину.
«Спартак-Налшыкыр» япэ текIуэныгъэм ерыщу щIэмыбэнауэ пхужыIэнукъым. Джэгум и пэщIэдзэм щегъэжьауэ ар къаруушхуэкIэ ебгъэрыкIуащ икIи бжыгъэр къызэIуихыну Iэмал гъуэзэджэхэр иIащ. АрщхьэкIэ, я мурадхэр къащемыхъулIэм, хуэм-хуэмурэ ужьыхыжащ. Ар къигъэсэбэпри, «Тюмень»-р ипэкIэ кIуатэу хуежьащ. Псом хуэмыдэу жыджэрт абы и капитан шэрджэс щIалэ Мамты Хьэсэн. Мызэ-мытIэу абы ди гъуащхьэхъумэхэмрэ гъуащхьэтетымрэ игъэгужьеящ.
Загъэпсэхуауэ къихьэжри куэд дэмыкIауэ хьэщIэхэр япэ ищащ. Ди гъуащхьэхъумэхэм я мыкIуэмытагъыр къигъэсэбэпри, Лешонок бжыгъэр къызэIуихащ.
Апхуэдэ щIэщхъум «Спартак-Налшыкыр» зэщIигъэуIуащ. ИкIи дакъикъищ дэкIауэ арат Гугуев Магомед бжыгъэр зэхуэдэ щищIыжам. АрщхьэкIэ абдежым Iуэхур къыщызэтеувыIащ. Абы я зэран хэлъщ ди тренерхэми: хъарзынэу джэгум хэзэгъа Балъкъэр Азэмэт къызэрихьэрэ дакъикъэ тIощI нэхъ дэмыкIыу яхъуэжащ икIи ебгъэрыкIуэныгъэхэр занщIэу кIащхъэ хъужащ.
Джэгум и кIэухым а зы очко закъуэри налшыкдэсхэм яфIэкIуэд пэтащ. Мэкъуауэ Залым хьэщIэхэм я гъуащхьауэр ириудын хуей хъуащ, и закъуэу ди гъуэм къыбгъэдимыгъэ-хьэн папщIэ. Ар абы хузэфIэкIащ, ауэ езыри судьям зэIущIэм къыхихуащ.
Апхуэдэ щIыкIэкIэ, мы гъэм япэ дивизионым щригъэкIуэкIа джэгугъуитхум ящыщу плIым зэрыщызэтемыгъэкIуауэ «Спартак-Налшыкыр» зыхэт зэIущIэхэр иухащ икIи очкоищ къэс зырыз къаIэрыхьауэ аращ, тIурытI яфIэкIуэдурэ. Абы и зэранкIэ ди щIалэхэр турнир таблицэм къыщекIуэтэх зэпытщ икIи иджыпсту епщыкIуиянэ увыпIэм къыщыхутащ. Яужь къитыжыр «Сибирь»-мрэ «СКА-Хабаровск»-мрэщ. Мыгувэу ахэри къытщхьэщыкIыжынри Iуэхум хэлъщ, налшыкдэсхэм джэгугъуэ гугъуитI къазэрыпэщылъыр къэплъытэмэ. ДызыхуэкIуэ щэбэтым «Спартак-Налшыкыр» Красноярск къалэм «Енисей»-м щыIущIэнущ, абы иужькIэ Мэзкуу и «Динамо»-р къригъэблэгъэнущ.
АдэкIэ фыщыдгъэгъуэзэнщ япэ дивизионым иужьу щызэхэта зэIущIэхэм къарикIуа бжыгъэхэм: еплIанэ джэгугъуэ — «Мордовия» (Саранск) — «Тамбов» (Тамбов) — 0:0, «Химки» (Химки) — «Нефтехимик» (Нижнекамск) — 1:0, «Сибирь» (Новосибирск) — «СКА-Хабаровск» (Хабаровск) — 0:0, «Тюмень» (Тюмень) — «Волгарь» (Астрахань) — 1:0, «Динамо» (Мэзкуу) — «Балтика» (Калининград) — 2:1, «Енисей» (Красноярск) — «Зенит-2» (Санкт-Петербург) — 0:3, «Сокол» (Саратов) — «Луч-Энергия» (Владивосток) — 1:0, «Факел» (Воронеж) — «Спартак-2» (Мэзкуу) — 1:1, «Кубань» (Краснодар) — «Тосно» (Тоснэ) — 1:1; етхуанэ джэгугъуэ — «Балтика» — «Нефтехимик» — 0:0, «Шинник» — «Луч-Энергия» — 3:1, «Тамбов» — «Кубань» — 0:0, «Химки» — «Сибирь» — 1:1, «Волгарь» — «Енисей» — 0:0, «СКА-Хабаровск» — «Мордовия» — 1:3, «Зенит-2» — «Динамо» — 1:1, «Тосно» — «Факел» — 3:1.
«Спартак-2» — «Сокол» зэIущIэр нэхъ иужьыIуэкIэ зэхэтащ.
Жыласэ Заурбэч.
